Julie Payette

Julie Payette (født 20. oktober 1963 i Montreal) er en canadisk ingeniør og astronaut som i 2017 ble Canadas generalguvernør. Hun var med på to ferder til Den internasjonale romstasjonen (1999 og 2009). Da hun tok over embetet som generalguvernør i oktober 2017, ble hun den 29. i rekken av embetsinnehavere. Payette gikk av som generalguvernør i januar 2021.

Liv og virke 
Payette vokste opp i forstaden Ahuntsic nord i Montreal. Moren var regnskapsfører og faren ingeniør. Etter skolegang ved Collège Regina Assumpta fikk Payette stipend for å ta International Baccalaureate ved United World College of the Atlantic i Wales i Storbritannia.

Payette studerte ved McGill University, der hun i 1986 fikk bachelorgrad i elektronikk, og ved University of Toronto, der hun i 1990 fullførte mastergrad i datateknologi. I 2013 fullførte hun et studium i bedriftsledelse og administrasjon ved Université Laval og i 2013 et studium i cybersikkerhet ved York University.

Etter å ha arbeidet for IBM Canada fra 1986 til 1988, var hun forskningsassistent ved University of Toronto fra 1988 til 1990, gjesteforsker ved IBM Research Laboratory i Zürich i Sveits i 1991 og forskningsingeniør ved Bell Northern Research i Montreal i 1992.

Payette taler fransk og engelsk flytende. Hun kan konversere på italiensk, russisk, spansk og tysk.

Astronaut 

I juni 1992 ble Payette én av fire som ble rekruttert til astronautkorpset i Canadian Space Agency (CSA). Der arbeidet hun med oppgaver knyttet til Den internasjonale romstasjonen. Hun fikk flysertifikat og studerte russisk som forberedelse til romferd.

Etter å ha gjennomgått opplæring som astronaut ved NASAs Johnson Space Center i Houston i USA, ble Payette i 1999 som første kanadier sendt med romfergen «Discovery» til Den internasjonale romstasjonen. Turen i verdensrommet varte fra 27. mai til 6. juni 1999. 

Fra 2000 til 2007 var Payette Canadian Space Agencys sjefastronaut.

Hun fikk sin andre tur (STS-127) til romstasjonen i 2009. Den gikk med romfergen «Endeavour». Turen i verdensrommet varte denne gang fra 15. til 31. juli 2009. Payette har til sammen over 611 timer i verdensrommet.

I 2010 var Payette med og bar det olympiske flagg ved åpningsseremonien for de olympiske vinterlekene i Vancouver. Payette ble i 2016 medlem av styret i Canadas olympiske komite.

Payette sluttet i CSA i 2013.

Senere virke 
Fra 2013 til 2016 arbeidet Payette i Montreal Science Centre og var visepresident i Canada Lands Company. Hun har vært medlem i en rekke styrer og utvalg. Payette har blant annet vært styremedlem i National Bank of Canada og har sittet i styret for Queen's University.

Generalguvernør 

I juli 2017 kunngjorde statsminister Justin Trudeau Payette som ny generalguvernør. Hun etterfulgte David Johnston i embetet 2. oktober 2017.

I januar 2021 gikk hun av som generalguvernør etter kritikk av arbeidsmiljøet ved generalguvernørens kontor. Canadas høyesterettsjustitiarius overtok som fungerende generalguvernør inntil en ny er utpekt.

Utmerkelser 
Payette har mottatt en rekke priser og utmerkelser. Hun ble i 2002 utnevnt til ridder av Ordre national du Québec og i 2010 ble hun offiser av Order of Canada. Payette ble i 2001 tildelt Ordre de la Pléiade fra Den internasjonale organisasjonen for frankofonien. Hun mottok Ordre de Montréal i 2013 og ble i 2016 forfremmet til kommandør.

Payette ble i 2010 innlemmet i Canadian Aviation Hall of Fame.

Payette er æresdoktor ved 27 universiteter og læresteder.

I kraft av sin stilling som generalguvernør var Payette leder av og bærer ordenstegnene for de canadiske fortjenstordenene.

Referanser

Eksterne lenker 
 Generalguvernørens nettsted

Canadiske astronauter
Canadiske generalguvernører
Order of Canada
Personer fra Montréal
Fødsler i 1963